Document ID: /roh_data/filtered/fineweb-2-filterrobots_roh.jsonl.gz/63424

Archäologischer Dienst
Servetsch archeologic
Servizio archeologico
Ein kirchliches Zentrum im frühmittelalterlichen Graubünden dad Ursina Jecklin-Tischhauser
Da l'onn 1994 fin l'onn 2011 han lavurs d'exchavaziun archeologicas purtà a la glisch a Tumegl en il Grischun il cumplex architectonicamain unic da Sogn Murezi, ch'era fin ussa nunenconuschent. Sco fundatura da quest cumplex è identifitgada la famiglia dals Zaccons, che ha occupà – dal 6. tschientaner fin il 8. tschientaner – ils uffizis profans ed ecclesiastics suprems en Currezia. L'inventari dals edifizis cumpiglia ina baselgia cun ses edifizis d'abitar e d'economia appartegnents. Quests edifizis èn vegnids adattads e renovads pliras giadas tenor ils differents basegns dals utilisaders. Il stadi da mantegniment excellent dals locals e da lur equipaments è d'ina valur da raritad extraordinaria per la Svizra. Ils fatgs che resultan da l'analisa archeologica cuntinueschan fin il 15. tschientaner. Da la baselgia da sepultura ch'è vegnida bandunada pir durant il 16. tschientaner, èn documentadas passa 400 fossas. En il cudesch vegnan preschentads – cun vastas illustraziuns – ils aspects da l'istorgia da l'architectura e da la tecnica da construcziun sco er ils aspects funcziunals e liturgics. Ed els vegnan adina explitgads sa referind a las relaziuns istoricas. Ultra da la moda da construcziun luxuriusa dattan er ils chats ritgs ed excepziunals per il Grischun perditga da la pussanza dals possessurs da quella giada. Contribuziuns davart las funtaunas istoricas e davart las analisas antropologicas cumpletteschan questa ovra da standard davart l'archeologia da baselgia dal temp medieval tempriv.